Baba Mia: ‘Help asseblief hierdie engeltjie’Baba Mia (Foto: Facebook) Hoewel dit onder omstandighede goed gaan met die maand oue baba Mia van Polokwane, is baie fondse nog nodig om haar versorging, verblyf en operasie in die private hospitaal te verseker. Die Child Medi-organisasie het vroeër vandeesweek in ŉ verklaring gesê Mia is steeds siek, maar nou stabiel sedert sy na die Mediclinic-hospitaal in Polokwane oorgeplaas is. Intussen het weldoeners van reg oor die land meer as R100 000 geskenk sodat ŉ deposito aan die hospitaal betaal kon word om Mia se oorplasing te verseker. Drie skenkers van JacarandaFM se gewilde Good Morning Angels-inisiatief, onder wie die kettingwinkel Spar en Francois van Coke, het vandeesweek ook ŉ somtotaal van R65 000 geskenk om haar verblyf in die hospitaal vir ŉ tyd te verleng. Amor Schoeman, woordvoerder van die Child Medi-organisasie, sê egter die fondse is nog nie genoeg om Mia in die hospitaal te hou nie. Sy moet ook steeds ŉ operasie op haar been ondergaan. “Alle fondse wat tot dusver ingesamel is, kan Mia nie in die hospitaal hou totdat sy ten volle gegroei en sterk genoeg is om ontslaan te word nie,” sê Schoeman. “Ons doen ŉ beroep op elkeen wat nog nie ŉ bydrae gemaak het nie, om dit asseblief te doen. Help asseblief hierdie klein engeltjie.” Mia (Foto: Facebook) Maroela Media het vroeër berig Mia se ma, wat anoniem wil bly, het in ŉ brief aan die organisasie geskryf sy is erg getraumatiseerd nadat sy op 7 Mei in vroeë kraam gegaan het. Volgens haar brief moes sy verskeie ure op ŉ houtbankie sit en wag en is sy verskeie kere deur hospitaalpersoneel gekoggel. Haar baba, klein Mia, is toe later in die wagkamer gebore en sy moes na bewering haar eie baba vang. Die ma het ook gesê sy het in daardie stadium saam met 34 ander vroue in ŉ vertrek sonder lopende water in die hospitaal gewoon. ŉ Trust is geopen vir diegene wat bydraes wil maak. Klik hier vir meer besonderhede oor die trust. Besoek die Child Medi-organisasie se Facebook-blad vir meer inligting.